Karim Ansarifard
Karimas Ansarifardas (pers. کریم انصاری‌فرد, g. 1990 m. balandžio 3 d.) – Irano futbolininkas, puolėjas. Karimas Ansarifardas – Irano azerbaidžaniečių kilmės žaidėjas. Vaikystėje treniravosi Milano „Inter“ padalinyje Irane, gimtojo Ardebilio klube bei „Saipa“ klube, kuriame debiutavo kaip profesionalas. Vėliau žaidė šalies elitiniuose klubuose „Persepolis“ ir „Tractor Sazi“, o 2014 m. išvyko į Europą ir tapo Ispanijos antrojo diviziono „CA Osasuna“ klubo puolėju. Po nesėkmingo sezono Karimas Ansarifardas išvyko į Graikiją, kur rungtyniavo rezultatyviai, su „Olimpiakos“ klubu laimėjo šalies čempionatą. Karimas Ansarifardas žaidė Irano jaunimo rinktinėse. Nacionalinėje rinktinėje debiutavo 2009 m. Įmušė 11 m baudinį 2018 m. pasaulio čempionato varžybose prieš Portugaliją. Yra pasižymėjęs įmušdamas įvartį ir į Lietuvos vartus.